CELEX: C2006/048/80
Language: lv
Date: 2006-02-25 00:00:00
Title: lieta T-455/05: Prasība, kas celta  2005. gada 29. decembrī  —  Componenta  pret Komisiju

25.2.2006   
            
            
               LV
            
            
               Eiropas Savienības Oficiālais Vēstnesis
            
            
               C 48/42
            
         Prasība, kas celta 2005. gada 29. decembrī — Componenta pret Komisiju
   (lieta T-455/05)
   (2006/C 48/80)
   Tiesvedības valoda — somu
   Lietas dalībnieki
   
      Prasītāja: Componenta Oyj (Helsinki, Somija) (pārstāvis — M. Savola, advokāts)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Komisijas 2005. gada 20. oktobra galīgo lēmumu Nr. K(2005)3871 par valsts atbalstu, ko Somijas Republika ir piešķīrusi Componenta kā investīciju atbalstu;
            
         
               —
            
            
               piespriest Komisijai atlīdzināt tiesāšanās izdevumus, ieskaitot procentus.
            
         Pamati un galvenie argumenti:
   Prasība attiecas uz Komisijas 2005. gada 20. oktobra galīgo lēmumu Nr. K(2005)3871, ar ko ir atzīts, ka Somijas Republika ir piešķīrusi Componenta tādu valsts atbalstu, kas ir aizliegts saskaņā ar EKL 87. pantu (atbalsts Nr. C 37/2004, lietas numurs NN 51/2004).
   Komisija uzskata, ka atbalsts ir piešķirts no divām daļām sastāvošā regulējuma ietvaros, saskaņā ar ko, no vienas puses, Componenta pārdeva tai piederošās kapitāla daļas (50 %) zemesgabalu investīciju sabiedrībā Karkkilan Keskustakinteistöt pilsētai Karkkila, kas jau turēja 50 % šīs sabiedrības kapitāla, un minētā zemesgabalu investīciju sabiedrībā, savukārt, atmaksāja Componenta dalības aizdevumu, ko pēdējā šai investīciju sabiedrībai bija piešķīrusi. Vienlaicīgi pilsēta Karkkila piešķīra sabiedrībai jaunu papildinošu aizdevumu tādā pašā apmērā.
   Atbilstoši Komisijas viedoklim, valsts atbalsts izriet no pirkuma cenas un dalības aizdevuma atmaksas.
   Prasības pamatojumam prasītāja cita starpā norāda sekojošo.
   Komisijas lēmums ir kļūdains un nelikumīgs gan attiecībā uz tā pamatojumu, gan arī attiecībā uz minētajām summām to kopumā. Komisija pārbaudes procesā iesniegtos pierādījumus vērtēja acīmredzami nepareizi, ir pārkāpusi būtiskus formas noteikumus un ir rīkojusies nesamērīgi. Komisijas lēmums ir pretējs arī EKL 87. pantā paredzētajiem valsts atbalsta noteikumiem. Tas noved pie nesamērīga rezultāta un tādējādi pārkāpj EKL 5. panta 3. punktā noteikto samērīguma principu.
   Vērtējot pārdoto dalību zemesgabalu investīciju sabiedrībā, Komisija ir izvēlējusies nepareizu pamatu. Pretēji Komisijas viedoklim, pārdošanas priekšmeta vērtība uz pārdošanas brīdi bija noteikta atbilstoši tirgus nosacījumiem.
   Attiecībā uz dalības aizdevuma regulējumu prasītāja norāda, ka šis regulējums tai nav devis nekādas saimnieciskās priekšrocības. Tādējādi Komisija ir nepareizi novērtējusi šī regulējuma dabu un nozīmi. Turklāt lēmumā Komisijas norādītie pamati attiecībā uz dalības aizdevumu ir neskaidri un nepietiekami.
   Visbeidzot, prasītāja norāda, ka Komisijas lēmums ir pretrunā ar tās praksi citās lietās par valsts atbalstu un neatbilst principiem, ko Komisija ir noteikusi savā paziņojuma dalībvalstīm par EKL 92. un 93. panta un Komisijas Direktīvas 80/723/EEK attiecībā uz publiskajiem pārstrādes industrijas uzņēmumiem (1) piemērošanu.
   Attiecība uz pirkuma līgumā paredzēto investīciju plānu prasītāja norāda, ka minēto plānu un tās nozīmi Komisija ir novērtējusi nepareizi.
   
      (1)  OV C 307, 13.11.1993., 3. lpp.